luidleesdag | © My Klaskamer - idees en gedagtes uit 'n juffrou se pen
Juffer	afrikaans	lees idees, luidleesdag	Lewer kommentaar
Luidleesdag word vanjaar wêreldwyd op die 2de Februarie gevier. Loer gerus na vorige plasings en die kieslysie hier bo. Hoe gaan julle die dag geniet?
Luidleesdag is hier
Juffer	2021, lees	lees, luidleesdag	Lewer kommentaar
Lees vandag 'n bietjie langer en 'n bietjie meer. Lees flitskaarte, opskrifte, byskrifte, pamflette, boeke, boekmerkies en muurkaarte. Lees die koerant, rympies en lirieke. Lees vir iemand, lees vir jou speelgoed of 'n troeteldier. Luister na ander wat lees en maak beurte om te lees.
Geniet die ekstra geleentheid om 'n liefde vir lees te kweek.
Luidleesdag, 5 Feb.
Januarie 27, 2020
Juffer	2020, afrikaans, lees	lees, luidleesdag	1 Kommentaar
Luidleesdag is vanjaar op die 5de Februarie. Maak spesiale boekmerkies vir die jaar se lekker leestye of neem verskeie leesboeke op hierdie leeslyste uit en rangskik dit op 'n interessante wyse in jou leeshoekie. 'n Nuwe uitstalling sal beslis die nuuskierigheid prikkel.
Lees elektroniese boeke, rympies of lirieke. Luister na stories op die internet, oor die foon of na die voorlesing deur 'n maat. Nooi verskillende graadvlakke om vir mekaar te lees of betrek selfs ouers en verskillende onderwysers om minstens 'n periode lank 'n boek saam te geniet.
Tik gerus ook soekterme soos flitskaart, sigwoord, lees, boeke, biblioteek, taaldag… by die soekblokkie aan die regterkant in vir soortgelyke idees.
Januarie 16, 2019
Juffer	afrikaans, Graad 1, Graad 2, Graad 3, lees	lees, luidleesdag	6 Kommentaar
Luidleesdag word vanjaar op die 1ste Februarie gevier.
luidlees opsies boek vraelys
Nooi die outjies om 'n laken, kombers en kussings skool toe te bring om 'n leesfort te bou. Hang kersliggies aan die binnekant of laat 'n bietjie sonlig (venster) in.
Hou 'n boekbesprekingskring. Stel riglyne voor soos:
Moenie die res van die boek weggee nie.
Vergelyk iets in die boek met iets in jou lewe, 'n boek of 'n toneel in 'n fliek. "Dit herinner my aan…"
Luister na jou maat.
Jy mag aansluit by 'n maat of iets aanvullends sê.
Bring 'n oulike (kort) storie, rympie of leesstuk skool toe. Sit in groepe en maak beurte om vir die maats van jou stukkie te vertel. ("Show and tell") Steek die stukkies teen 'n kennisgewingsbord vas sodat maats dit later kan lees of lees dit self voor.
Trek soos 'n karakater aan en vra 'n klein donasie die klas se boekrak.
Maak beurte om maats se leeswerk op te neem. Kyk daarna en bespreek goeie tegnieke (vermy die glipse). "Sjoe, jy het goeie aandag aan die leestekens geskenk…Jy lees mooi duidelik…Ek hou daarvan dat jy jou klanke kennis gebruik om daardie moeilike woorde te lees…"
Omskep die positiewe kommentare in "Ek kan…"/"Ek weet hoe" muurprente (bv. Ek kan asem haal by die punt.) of selfs boekmerkies.
As jy 'n private kommunikasietoep soos SeeSaw gebruik, stuur die leesvideo of -foto's direk aan die betrokke ouers.
Hou makker leestye met maats uit 'n ander klas of 'n ander graadvlak.
Nooi familielede (vrywilligers) om na die leesgroepe te luister of individuele leerders te luister. Skamer outjies kan dalk aanvanklik net na die storie luister.
Vra vir donasies sodat jy leesfoontjies kan laat maak of dalk is daar 'n ouer wat 'n skenking sal maak 😉
Tik gerus soekterme soos "Luidlees, lees, boekmerk, sigwoord, flitskaart, stories, leeslys, leesreeks, biblioteek, boeke dag, boeke nag…" by die bruin soekblokkie aan die regterkant in vir soortgelyke (en meer) idees.
Juffer	2018, Graad 1, Graad 2, Graad 3, lees	lees, luidleesdag	Lewer kommentaar
Wat doen jul skool jaarliks vir Luidleesdag? Min tyd vir lees? Probeer die volgende:
soek die verklarings van woorde in 'n klaswoordeboek op
lees die lirieke van gunstelingliedjies
lees opskrifte in die klas
lees sigwoorde soos die dae van die week of maande van die jaar
lees stories vir mekaar
lees stories vir 'n ouer of 'n jonger graadvlak
ruil klasse en lees stories vir 'n ander klas
lees boeke in die biblioteek of iewers op die skoolgrond (bv. onder 'n skaduboom)
bespreek prentjies en voorspel wat moontlik in die storie gaan gebeur
lees jul leesboek vir die hoof
stap 'n entjie en lees al die padborde of kennisgewings langs die pad
lees verjaarsdae en telefoonnommers
Knyp gerus 'n paar minute gedurende die skooldag of tuis vir 'n leestydjie af 😉
Tik gerus soekterme soos "lees, sigwoord, flits, komponente, nuwe leser, leesreeks, leeslys, biblioteek…" by die bruin soekblokkie aan die regterkant in vir verskillende idees en vorige skrywes.
Luidlees-, Moedertaal- en Wêreld Boekedag
Juffer	afrikaans	Boekedag, lees, luidleesdag, moedertaaldag	4 Kommentaar
Die volgende maand is deurspek met lees-, taal- en boekgenot: Luidlees-, Moedertaal- en Wêreld Boekedag vind binne enkele dae na mekaar plaas.
1. Bou woorde met los kaartjies:
Gebruik klankkaartjies* om sigwoorde, spelwoorde en sinne na te bou.
Neem die woorde af en druk die foto's op A4-velle uit of…
Plak die woordbouwerk op groot velle papier om die spogwerk teen mure aan te bring.
Bou die name van gunstelingboeke.
Bou kort gediggies.
2. Maak boekmerke:
Vir persoonlike gebruik.
Vir die klas se leeshoekie.
Vir die biblioteek.
Om aan 'n ander klas of graadgroep te gee.
3. Hou 'n muntlegging vir nuwe leesboeke.
4. Begin 'n tradisie waar kinders leesboeke of 'n geldjie skenk wanneer hulle verjaar. (As die outjie 7 jaar oud word – R7, ens.)
5. Sny oulike artikels uit ou tydskrifte om in 'n leesbundel te bind of plaas dit in 'n plastieklêer (flip file) in die leeshoekie.
6. Stel 'n aftelwekker (timer) waartydens die outjies lees. Indien hulle daarin slaag om stilletjies vir byvoorbeeld 5, 10, 15 of 20 minute te lees, kan Juffrou of die skoolhoof later in die dag vir die klas 'n storie lees.
7. Maak 'n groot kopie van 'n gunstelingboek se voorblad om op die klasdeur te plaas. Die Grondslagfase kan byvoorbeeld boeke uit hul leesreekse kies en pastelle, vetkryt en verf gebruik om die groot deurprent mee mooi te maak. Na afloop van die spesiale dae, kan die prente dan na die biblioteek skuif en gereeld om geruil word.
8. Laat die outjies byvoorbeeld aan oulike plekke dink waar hulle graag sou lees (ook saam met wie, vir wie, wanneer, ens.). Neem 'n foto van die outjie, druk dit op 'n bladsy (groot of klein) en voeg die sin by. Bv. Ek lees graag op die swaai. Ek lees graag op die mat. Betrek bekende sigwoorde of gebruik selfs die tweede taal. Bv. Ek lees graag op die blou mat. I love to read on the blue swing…Bring die mini-stories teen die gangmure aan of bind dit in 'n boekie. Indien dit op 'n karton (manilla – dalk A6-grootte) gedruk word, kan 'n mens die individuele foto's of kaartjies as boekmerke gebruik.
9. Daar is deesdae stories op Android en Apple toestelle beskikbaar – asook stories op die internet om vir die klas te speel. (Loer gerus ook na hierdie e-boeke.)
10. Indien jy 'n slimfoon of tablet het, maak hierdie dokument oop en gebruik die QR Leser om na die stories te kyk.
11. Geniet die outjies rympies? Vergroot die rympies tot een rympie per bladsy en lamineer of plaas dit in 'n lêersakkie. Sódoende kan dit apart of in 'n lêer gestoor word. 'n Mens kan dieselfde met die lirieke van gunstelingliedjies doen.
12. Het jul skool ou ensiklopedieë? Merk bekende onderwerpe met boekmerke, sodat die outjies self kan lees.
Sien gerus ook vorige skrywes soos die volgende en tik soekterme soos "ABC, flits, sigwoorde, hersien, lees, Luidleesdag, Moedertaaldag, Boekedag, boekmerk" by die bruin soekblokkie aan die regterkant in vir soortgelyke idees:
Lees: motivering en aanmoediging
I love to read, Ek lees graag, *a-z-kaartjies, Versprei die boodskap
Lekker lees en loer gerus weer in 😉
Juffer	afrikaans, lees	lees, luidleesdag	2 Kommentaar
Wat kan 'n mens alles op Luidleesdag lees of doen?
Knip en plak sigwoorde, rymwoorde en ander ouderdomstoepaslike woorde uit tydskrifte of bou dit uit los opskrifletters. Flits die woorde, plaas dit op die woordmuur, skryf dit oor in die individuele woordeboekies of tik dit oor tydens rekenaarlesse.
Luister na voorlesings op die mat, e-boeke of op die rekenaar.
Tik gerus ook soekterme soos "luidlees, biblioteek, lees, geletterdheid" by die bruin soekblokkie aan die regterkant in of loer na die skakels onder die "Geletterdheid"-hofie.
Juffer	afrikaans	lees, luidlees, luidleesdag	4 Kommentaar
Ja, daar is werklik 'n Luidleesdag. Skep Woensdag die geleentheid vir luidlees deur middel van die volgende moontlikhede:
Lees 'n storie tydens 'n saalbyeenkoms voor.
Lees 'n storie oor die interkom voor.
Deel die klasse in groepe in sodat klasse oor die graadvlakke heen vir mekaar lees (makker lees).
Laat die kinders saam lees en maak opnames van die leesgroepe om tydens 'n leesuur vir mekaar te speel.
Doen iets interessants soos om die aanwysings vir 'n resep te lees (en maak dit dan).
Lees die koerant.
Lees stories op 'n elektroniese toestel (iPad/Android).
Lees in die leerders se huistaal of in die tweede taal.
Lees boeke iewers in die gemeenskap voor (bv. 'n voorskoolse dagsorgsentrum, 'n versorgingsoord…)…
of gaan sit eenvoudig iewers in 'n skadukol en lees vir ontspanning.
Tik gerus soekterme soos luidlees, lees of leeslys by die bruin soekblokkie aan die regterkant in vir nog idees.